
	[bookmark: nev]MIKLÓS TÍMEA
timi.m0124@gmail.com
Környezetmérnöki
MSc, 4. félév
Szegedi Tudományegyetem
Természettudományi és Informatikai Kar
	
[bookmark: _GoBack]






Témavezető:
	Dr. Veréb Gábor
egyetemi docens, SZTE MK




TiO2/CNT KOMPOZITOK IMMOBILIZÁLÁSA OLAJOS SZENNYVIZEK KEZELÉSÉRE ALKALMAZOTT PVDF MEMBRÁNOK FELÜLETÉN

Kulcsszavak: membránszűrés, olajemulzió, felületmódosítás, titán-dioxid, szén nanocső
TiO2 nanorészecskékkel anyag-, illetve TiO2/CNT-COOH nanokompozittal anyag-, és felületmódosított PVDF membránokat készítettem, melyek a fluxus növekedés mellett fotokatalitikusan regenerálhatók.
A szakdolgozatomban optimalizált paraméterek mellett előállítottam a TiO2-dal és a TiO2/CNT-COOH kompozittal anyagmódosított, és a referenciaként szolgáló PVDF membránokat, majd ezeken végzem el a felületmódosítást a TiO2/CNT-COOH kompozittal. Az elkészített membránokkal valós szennyvizet és különböző kőolaj mintákból előállított, 100 mg/L extrahálható olajtartalmú emulziókat is szűrtem.
A nanokompozittal végzett anyagmódosítás során kivitelezési nehézségekbe ütköztem, a membrán anyaga inhomogén volt, lyukakat és aggregátumokat tartalmazott, így legtöbbször nem biztosított megfelelő tisztítási hatékonyságot, ezért az anyagmódosításra a TiO2 nanorészecskéket használtam. A TiO2/CNT-COOH nanokompozit felületmódosításra gyakorolt hatása azonban számos szempontból előnyös volt, amit igazoltam különböző modell-, illetve valós, ipari olajemulzióra, illetve több alapmembránra is . Sikerült nagymértékben hidrofilizálni a membránok felületét (akár a negyedére csökkentve a kontaktszöget), melynek következtében mindegyik vizsgált olajemulzió membránszűrése során nagyobb fluxusértékeket (2-5-ször) és fluxus visszanyerési arányokat (1,5-19-szer) értem el a felületmódosítással az alapmembránokhoz viszonyítva. Az anyag- és/vagy felületmódosítással is jelentősen csökkentek a szűrési ellenállások is a módosítatlan PVDF membránhoz viszonyítva, az irrervezibilis ellenállás akár 2 nagyságrenddel is alacsonyabb lett, a teljes szűrési ellenállások pedig körülbelül a felére csökkentek. A kőolajkitermelésből származó ipari szennyvíz 5-ös, 7-es és 9-es pH értékei közül a lúgos volt a legelőnyösebb a membránszűrés szempontjából, ugyanis ekkor volt a legmagasabb a fluxus és a fluxus visszanyerési arány is.
Továbbá igazoltam a felületmódosított membránok fotokatalitikus aktivitását is. A valós olajszennyezett vízzel végzett membránszűrést követően, UV-A besugárzással néhány (2-6) óra alatt csaknem teljesen visszanyertem a kezdeti vízfluxusértékeket mindkét vizsgált membrán esetén. Ezt követően a regenerált membránok újrafelhasználása során is kiemelkedő szűrési paraméterek voltak jellemzők továbbra is ~99%-os tisztítási hatékonyság mellett.



